Príloha č. 2

Realizácia programu sociálnych terénnych pracovníkov a ich financovanie

•	v uznesení vlády SR č. 357/2002 z 10. apríla 2002 k Prioritám vlády SR vo vzťahu k rómskym komunitám na rok 2002, Komplexnému rozvojovému programu rómskych osád a Programu sociálnych terénnych pracovníkov sa v bode B.16. podpredsedovi vlády SR pre ľudské práva, menšiny a regionálny rozvoj v spolupráci so splnomocnenkyňou vlády SR pre rómske komunity a generálnym riaditeľom Národného úradu práce ukladá vypracovať návrh na použitie finančných prostriedkov zo štátneho rozpočtu na rok 2002 – kapitoly Všeobecná pokladničná správa – Sociálne a kultúrne potreby rómskej komunity na financovanie sociálnych terénnych pracovníkov v nadväznosti na Komplexný rozvojový program rómskych osád pre obdobie do 31. decembra 2002

1. Základné východiská
Tento materiál nadväzuje na Priority vlády SR vo vzťahu k rómskym komunitám, program sociálnych terénnych pracovníkov a komplexný rozvojový program rómskych osád, ktoré vláda SR schválila uznesením č. 357/2002 10. apríla tohoto roku.
Program sociálnych pracovníkov bude pilotne realizovaný v roku 2002 a následne predpokladáme jeho zavedenie do systému sociálnych služieb v r. 2003.
Sociálni pracovníci budú zamestnancami obecných úradov vo vybraných obciach v rámci dohodnutých verejnoprospešných pracovných miest (podľa § 91 zákona NR SR č. 387/1996 Z. z. o zamestnanosti v znení neskorších predpisov) a pomocní pracovníci budú zamestnaní v rámci dohodnutých verejnoprospešných pracovných miest pre dlhodobo nezamestnaných (podľa § 91 a) zákona NR SR č. 387/1996 Z. z. o zamestnanosti v znení neskorších predpisov).

2. Cieľová skupina a spôsob výberu obcí
Cieľovou skupinou sú obyvatelia rómskych osád vo vybraných obciach, kde ich situácia nesie znaky sociálnej exklúzie – vylúčenia zo života obce a obmedzený prístup k verejným službám. Značná časť aktivít sa zameriava iba na rómsku komunitu, menšia časť na ostatných obyvateľov. 
Základným kritériom pre výber obcí pre program sociálnych terénnych pracovníkov bol počet a charakter realizovaných aktivít v predchádzajúcom období v obci, ako aj aktivita obecného úradu pri riešení problémov ľudí žijúcich v miestnej osade.

3. Umiestnenie programu
Program sociálnych terénnych pracovníkov sa bude realizovať v nasledujúcich okresoch a obciach (spolu v 18 obciach):

okres Spišská Nová Ves
•	Letanovce, Markušovce, Rudňany, Spišská Nová Ves

okres Sabinov
•	Jarovnice, Krivany, Pečovská Nová Ves, Torysa

okres Prešov
•	Hermanovce, Svinia, Veľký Šariš

okres Vranov nad Topľou
•	Čičava, Hlinné, Jastrabie nad Topľou, Malá Domaša, Soľ, Žalobín
okres Gelnica
•	Nálepkovo

V obciach Rudňany, Spišská Nová Ves, Jarovnice, Pečovská Nová Ves, Hermanovce, Čičava, Hlinné, Jastrabie nad Topľou, Malá Domaša, Soľ, Žalobín a Nálepkovo sa bude realizovať aj Komplexný rozvojový program rómskych osád.

4. Činnosť sociálnych terénnych pracovníkov
V obciach bude pracovať spolu 19 sociálnych pracovníkov vykonávajúci sociálno-poradenskú prácu prvého kontaktu pre  občanov odkázaných na sociálnu pomoc v rámci verejnoprospešných prác, (v každej obci 1 sociálny pracovník s výnimkou obce Jarovnice, kde pre početnosť komunity budú pôsobiť dvaja sociálni pracovníci). V obci Čičava už sociálny pracovník je zamestnaný na obecnom úrade a je platený z obecného rozpočtu. Odbornú prípravu bude absolvovať v rámci tréningu organizovanom Sekretariátom splnomocnenkyne vlády SR pre rómske komunity. 
Každý z 19-tich sociálnych pracovníkov bude mať svojich pomocných pracovníkov (spolu 40 ľudí), ktorí budú taktiež zamestnaní v rámci verejnoprospešných prác, pričom nie je u nich požadované stredoškolské vzdelanie.

Sociálni pracovníci budú vykonávať:
•	sociálno-poradenskú prácu prvého kontaktu vrátane predbežnej klasifikácie problému klienta a poradenského usmernenia.
•	koordinovať sociálnu prácu v osadách, motivovať obyvateľov k spolupráci na realizácii Komplexného rozvojového programu rómskych osád a následných aktivít,
•	spolupracovať s OcÚ a príslušnými odbormi OÚ pri sanácii rodín, v ktorých je vážne ohrozená alebo vážne narušená výchova a vývoj detí a rodín a tým minimalizovať riziká detí spojené so životom v sociálne znevýhodňujúcom prostredí,
•	spolupracovať s OcÚ, príslušnými odbormi OÚ a miestnymi MVO pri realizácii výchovno-preventívnych programov pre deti a mládež z rodín, ktoré sú v hmotnej a sociálnej núdzi,
•	podieľať sa na riešení otázok hygieny, osvojovania si návykov zdravého spôsobu života, spoluorganizovať besedy a školenia zdravotnej výchovy pre mládež a dospelých v rómskej osade,
•	organizovať rôzne kultúrne podujatia,
•	spolupracovať so starostom obce pri zaraďovaní rómskych občanov na verejnoprospešné práce a navrhovanie rómskych občanov okresným úradom práce na účasť na rekvalifikačných kurzoch pri zavádzaní podnikateľských aktivít v rámci Komplexného rozvojového programu rómskych osád.

Program predpokladá prostredníctvom verejno-prospešných prác aj zamestnanie ďalších 40 ľudí priamo z osady ako pomocných pracovníkov sociálnych pracovníkov. Títo pracovníci budú podľa Katalógu pracovných činností s prevahou fyzickej práce vykonávať čiastkovú starostlivosť o občanov ťažko sociálne prispôsobivých pod vedením sociálneho pracovníka. Počet týchto pomocných pracovníkov pre jednotlivé obce závisí od počtu klientov v konkrétnych osadách.

5. Školenie a vzdelávanie sociálnych pracovníkov
Vzdelávanie sociálnych pracovníkov bude zahŕňať vstupné a špeciálne kurzy v oblasti práva, problematiky rómskej národnostnej menšiny, sociálnej politiky, sociálnej práce a psychológie, zdravotníctva a pod. Vstupné kurzy budú financované z prostriedkov grantu Svetovej banky, doškoľovacie kurzy budú hradené z kapitoly VPS – Sociálne a kultúrne potreby rómskej komunity. 

Po absolvovaní kurzov sociálni pracovníci absolvujú prax v lokalitách, kde sa podobná prax prevádza. Školenia bude vykonávať PDCS, prax bude prebiehať v Českej republike prostredníctvom nadácie Člověk v tísni. Prax sociálnych pracovníkov je rovnako hradená z prostriedkov grantu Svetovej banky.

6. Časový harmonogram

júl 2002
týždenné školenie vybraných sociálnych pracovníkov prostredníctvom PDCS
5 dňová prax v Českej republike – spoločnosť Člověk v tísni

august 2002 – júl 2003 
sociálna práca vo vybraných osadách
priebežné školenia a koordinačné stretnutia

7. Finančné zabezpečenie programu
Program sociálnych terénnych pracovníkov je financovaný zo štátneho rozpočtu prostredníctvom NÚP a z kapitoly VPS – Sociálne a kultúrne potreby rómskej komunity.

1)	Finančné prostriedky poskytnuté zo štátneho rozpočtu prostredníctvom Národného úradu práce

•	na 18 sociálnych pracovníkov 
-	mzda 7 439 Sk (vrátane odvodov)
-	obdobie august 2002 – júl 2003
spolu									1 607 000 Sk

Prostriedky sú poskytnuté v zmysle § 91 zákona NR SR č.387/96 Z.z. o zamestnanosti.

•	na 40 pomocných pracovníkov 
-	mzda 6 335 Sk (vrátane odvodov)
-	obdobie august 2002 – december 2002
spolu									1 267 000 Sk

Prostriedky sú poskytnuté v zmysle § 91 a) zákona NR SR č.387/96 Z.z. o zamestnanosti.
Počet pracovníkov v jednotlivých obciach je uvedený v tabuľke č. 1

Celkom 									2 874 000 Sk

 Počet pracovníkov platených prostredníctvom Národného úradu práce

Obec/okres	Počet sociálnych pracovníkov	Počet pomocných pracovníkov	
Jarovnice,
okr. Sabinov	2	4	
Krivany,
okr. Sabinov	1	2	
Pečovská Nová Ves,           okr. Sabinov	1	2	
Torysa,
okr. Sabinov	1	2	
Hermanovce, 
okr. Prešov	1	2	
Svinia, 
okr. Prešov	1	3	
Veľký Šariš, 
okr. Prešov	1	2	
Čičava, 
okr. Vranov nad Topľou	pracovník platený obcou	-	
Hlinné 
okr. Vranov nad Topľou	1	2	
Jastrabie nad Topľou okr. Vranov nad Topľou	1	2	
Soľ 
okr. Vranov nad Topľou	1	2	
Malá Domaša,
 okr. Vranov nad Topľou	1	2	
Žalobín 
okr. Vranov nad Topľou	1	2	
Letanovce,
 okr. Sp.Nová Ves	1	3	
Markušovce, 
okr. Sp.Nová Ves	1	3	
Rudňany
okr. Sp.Nová Ves	1	3	
Spišská Nová Ves
okr. Sp.Nová Ves	1	2	
Nálepkovo
okr. Gelnica	1	2	
Celkom	18	40	

2)	Finančné prostriedky poskytnuté z kapitoly Všeobecná pokladničná správa – Sociálne a kultúrne potreby pre rómsku komunitu

a) Financovanie prostredníctvom nadácie ETP Slovensko

•	odmeny pre 3 koordinátorov sociálnych pracovníkov
obdobie august 2002 – december 2002
15 000 Sk/mesačne (vrátane odvodov)					225 000 Sk
prevádzkové náklady – cestovné 5 000 Sk/mesačne			 75 000 Sk
prevádzkové náklady – telefón 1 000 Sk/mesačne			 15 000 Sk

•	Dofinancovanie miezd 18 sociálnych pracovníkov (NÚP poskytne finančné prostriedky na mzdy v sume 1 607 000 Sk na dobu 12 mesiacov viď bod 1)

pre 18 sociálnych pracovníkov 4 561 Sk/mesačne (vrátane odvodov)	410 490 Sk
na obdobie august 2002 – december 2002

•	Náklady na asistenciu supervízora
cestovné									10 000 Sk

•	Cestovné a komunikačné náklady pre 19 sociálnych pracovníkov
obdobie august 2002 – december 2002 
2000 Sk/mesačne								190 000 Sk
Spolu a)									925 490 Sk

b) Financovanie prostredníctvom Úradu vlády SR

•	Doškoľovanie sociálnych pracovníkov
30 ľudí (sociálni pracovníci, lektori, úrad splnomocnenkyne vlády SR) / 6 nocí

ubytovanie 340 Sk na osobu/ noc						61 200 Sk
strava 250 Sk na osobu/ deň							52 500 Sk
cestovné									  7 500 Sk
honoráre lektori, administratívne náklady					60 000 Sk

Spolu b)									181 200 Sk

Celkom a) + b)								1 106 690 Sk